Μακρυκωσταίοι και Κοντογιώργηδες (ταινία)

Το Μακρυκωσταίοι και Κοντογιώργηδες είναι ελληνική κωμική ταινία της Φίνος Φιλμ του 1960 σε σκηνοθεσία Αλέκου Σακελλάριου, με πρωταγωνιστές τους Ντίνο Ηλιόπουλο και Κώστα Χατζηχρήστο. Το σενάριο έγραψαν οι Αλέκος Σεκελλάριος και Χρήστος Γιαννακόπουλος, με βάση το ομότιτλο τους θεατρικό έργο.

 Πλοκή 
Ο Στέλιος Κοντογιώργης (Ντίνος Ηλιόπουλος), που εργάζεται ως ράφτης στην Αθήνα και ο αγρότης Θωμάς Μακρυκώστας (Κώστας Χατζηχρήστος) είναι δύο φιλήσυχοι άνθρωποι, οι οποίοι κατάγονται από το ίδιο χωριό της Πελοποννήσου, όμως δεν γνωρίζονται μεταξύ τους, καθώς έχουν να ειδωθούν από παιδιά. Ωστόσο, οι οικογένειές τους διατηρούν μία αιματηρή βεντέτα που ξεκίνησε πριν από 80 χρόνια. Ο Στέλιος και ο Θωμάς είναι τα τελευταία αρσενικά μέλη από κάθε οικογένεια.

Με αφορμή το πρόσφατο φονικό που διεπράχθη στο χωριό, στο οποίο σκοτώθηκε ένα μέλος από την κάθε οικογένεια, ο Θανάσης, θείος του Στέλιου (Παντελής Ζερβός) φεύγει από το χωριό και τον επισκέπτεται στο ραφείο του στην Αθήνα για να τον παροτρύνει επίμονα να βρει και να σκοτώσει τον Θωμά, για να πάρει πίσω το αίμα του συγγενή του. Μάλιστα τον προειδοποιεί πως, αν δεν το κάνει, θα τον προλάβει ο αντίπαλός του και θα τον σκοτώσει εκείνος πρώτος. Την ίδια ώρα, ο Θωμάς, που έχει ανέβει στην Αθήνα συμπτωματικά για δουλειές, δέχεται επίσκεψη από τη θεία του την Παρασκευή (Τζόλυ Γαρμπή), η οποία του ζητά να κάνει το ίδιο στον Στέλιο, και μάλιστα τον προμηθεύει με τα απαραίτητα όπλα.

Παρ' όλα αυτά, ούτε ο Στέλιος ούτε ο Θωμάς είναι διατεθειμένοι να διαπράξουν φόνο. Εξάλλου, και οι δύο τρομοκρατούνται στην ιδέα ότι κάποιος άγνωστος τους ψάχνει για να τους δολοφονήσει χωρίς προφανή λόγο. Έτσι, αποφασίζουν να αφήσουν τις δουλειές τους και να κρυφτούν σε κάποιο απόμερο ξενοδοχείο. Η τύχη τα φέρνει έτσι ώστε οι δυο τους, χωρίς να γνωρίζει ο ένας την ταυτότητα του άλλου, να συγκατοικήσουν σε ένα δωμάτιο, προσπαθώντας να προστατευθούν από τον υποτιθέμενο εχθρό, αλληλοεκδηλώνοντας ταυτοχρόνως τις απόψεις τους ότι δεν συμφωνούν με την συνέχεια της βεντέτας. Μέσα από αυτή τη διαδικασία, αναπτύσσουν αμοιβαία συμπάθεια και όταν τελικά, μετά από σειρά ευτράπελων γεγονότων αποκαλύπτεται η ταυτότητα τους, αγκαλιάζονται και δίνουν τέλος τη βεντέτα.

 Διανομή ρόλων 

 Ντίνος Ηλιόπουλος - Στέλιος Κοντογιώργης
 Κώστας Χατζηχρήστος - Θωμάς Μακρυκώστας
 Παντελής Ζερβός - Θανάσης Κοντογιώργης
 Λαυρέντης Διανέλλος - Περδικούλης
 Τζόλυ Γαρμπή - Παρασκευή
 Κώστας Παπαχρήστος - Παντελής Ζερβουλάκης
 Νίκη Λινάρδου - Τούλα Λουλουτζή
 Αλέκα Στρατηγού - Ελένη Σαλίγκαρου
 Περικλής Χριστοφορίδης - Σπύρος
 Βασίλης Καΐλας - παιδάκι
 Γιάννης Μαλούχος - σερβιτόρος
 Μαργαρίτα Αθανασίου - Χαρίκλεια
 Ζαννίνο - Στυλιανίδης
 Δήμητρα Σερεμέτη - ένοικος ξενοδοχείου

 Παραγωγή  
Το Μακρυκωσταίοι και Κοντογιώργηδες είχε ανέβει ως θεατρικό για πρώτη φορά στο Θέατρο Κοτοπούλη-Ρεξ από τον θίασο Ντίνου Ηλιόπουλου και Απόστολου Αβδή. Στην ταινία, ο ρόλος του Στέλιου Κοντογιώργη προοριζόταν αρχικά για τον Δημήτρη Χορν, ο οποίος όμως αρνήθηκε τη συμμετοχή του. 

Πρόκειται για την πρώτη ταινία της Φίνος Φιλμ όπου παίζει ο Ντίνος Ηλιόπουλος και για την οποία έχει γράψει τη μουσική ο Μίμης Πλέσσας. 
 Κυκλοφορία 
Η ταινία, που προβλήθηκε για πρώτη φορά στις 8 Φεβρουαρίου 1960, έκοψε 59.436 εισιτήρια  στους κινηματογράφους της Αθήνας και του Πειραιά, κατατασσόμενη στη 12η θέση ανάμεσα στις 52 ελληνικές ταινίες που προβλήθηκαν την κινηματογραφική περίοδο 1959–60. Κυκλοφόρησε και με τη μορφή ντιβιντί στις 4 Μαΐου 2010.

 Παραπομπές 

 Εξωτερικοί σύνδεσμοι 
 Μακρυκωσταίοι και Κοντογιώργηδες στην Ταινιοθήκη της Ελλάδος

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1960
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές σατιρικές ταινίες
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες σε σενάριο Χρήστου Γιαννακόπουλου
Κατηγορία:Ταινίες βασισμένες σε έργα του Αλέκου Σακελλάριου
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές ασπρόμαυρες ταινίες